በቡራዩና አካባቢው በተፈጸመ ግድያና ሌሎች የወንጀል ድርጊቶች የተጠረጠሩ 312 ግለሰቦች ፍርድ ቤት ቀረቡ
የተለያዩ መሣሪያዎች ተይዘዋልበኦሮሚያ ልዩ ዞን ቡራዩ ከተማና በአካባቢው ላይ በተፈጸመ ግድያ፣ ከባድና ቀላል የአካል ማጉደል፣ የንብረት ዘረፋና ውድመት የተጠረጠሩ 312 ግለሰቦች ፍርድ ቤት ቀረቡ፡፡ ተጠርጣሪዎቹ በፌዴራል የመጀመርያ ደረጃ ፍርድ ቤትና በቡራዩ ከተማ ወረዳ ፍርድ ቤት ነው የቀረቡት፡፡ ከመስከረም 1 ቀን 2011 ዓ.ም. ጀምረው ቅስቀሳ በማድረግና ገንዘብ በማከፋፈል፣ ግጭቱ እንዲጀመር በማነሳሳት የተጠረጠሩት ስድስት ግለሰቦች፣ በፌዴራል የመጀመርያ ደረጃ ፍርድ ቤት ልደታ ምድብ ተረኛ ወንጀል ችሎት ቀርበዋል፡፡ ተጠርጣሪዎቹ አቶ ሳምሶን ጥላሁን፣ አቶ ዓለሙ ዋቅቶላ፣ አቶ ቡልቻ ታደሰ፣ አቶ ሀሺም አህመድ፣ አቶ ሽፈራው ኢራና፣ አቶ ኢሉ ዳንኤል የሚባሉ ናቸው፡፡ በቡራዩና በአካባቢው በደረሰው የሰው ሕይወት መጥፋት፣ አካል መጉደል፣ ዝርፊያና ንብረት መውደም ተጠርጣሪ መሆናቸውን የፌዴራል ፖሊስ ወንጀል መርማሪ ቡድን ለፍርድ ቤቱ አስረድቶ፣ ለተጨማሪ ምርመራ 14 ቀናት እንዲፈቀድለት ጠይቋል፡፡ ተጠርጣሪዎቹ በመርማሪው ስለተገለጸው የወንጀል ድርጊት ተጠይቀው፣ እንደ ማንኛውም ሕዝብ ስለደረሰው የወንጀል ድርጊት ከመስማት ባለፈ እነሱ እንዳልፈጸሙት ተናግረዋል፡፡ በቡራዩ ከተማ ወረዳ ፍርድ ቤት ተረኛ ወንጀል ችሎት የቀረቡት ተጠርጣሪዎች 299 ሲሆኑ፣ የኦሮሚያ ክልል ፖሊስ መርማሪ ቡድን ስለተጠረጠሩበት የወንጀል ድርጊት አስረድቷል፡፡ ተጠርጣሪዎቹ በ26 ሰዎች ግድያ፣ በ195 ሰዎች ከባድና ቀላል አካል ጉዳት፣ በበርካታ ንብረቶች ውድመትና ዝርፊያ መጠርጠራቸውን ገልጿል፡፡ አርባ ተጠርጣሪዎች በግድያ መሳተፋቸውን፣ አሥር ተጠርጣሪዎች ግን ግድያ መፈጸማቸው በማስረጃ እንደተረጋገጠባቸው መርማሪ ቡድኑ ለፍርድ ቤቱ አስረድቷል፡፡ በተመሳሳይ ድርጊት የተጠረጠሩ ሰባት ግለሰቦችን የአዲስ አበባ ፖሊስ በፌዴራል ከፍተኛ ፍርድ ቤት 19ኛ ተረኛ ወንጀል ችሎት አቅርቧል፡፡ ለተጨማሪ ምርመራ የጠየቀው 14 ቀናትም ተፈቅዶለታል፡፡ ተጠርጣሪዎቹ የወንጀል ድርጊቱን ለመፈጸም የተጠቀሙባቸው 12 ሽጉጦች፣ አንድ ቦምብ፣ አራት ክላሽኒኮቭ ጠብመንጃዎች፣ 74 ገጀራና ቆንጨራዎች፣ እንዲሁም የተለያዩ ሰነዶችንም በኤግዚቢትነት መያዙን አስረድቷል፡፡ ተጠርጣሪዎቹ መርማሪ ቡድኑ ስለገለጻቸው የወንጀል ድርጊቶች ተጠይቀው፣ ‹‹አልፈጸምንም›› ከማለት ውጪ ያሉት የለም፡፡ መርማሪ ቡድኑ ተጨማሪ ምርመራዎች እንደሚቀሩት ገልጾ 14 ቀናት እንዲፈቀድለት ጠይቋል፡፡ ፍርድ ቤት እያንዳንዱ ተጠርጣሪ የፈጸመው የወንጀል ድርጊት በተናጠል እንዲቀርብ ትዕዛዝ በመስጠት፣ የተጠየቀውን 14 ቀናት በመፍቀድ ለመስከረም 24 ቀን 2011 ዓ.ም. ቀጠሮ ሰጥቷል፡፡   